
A basáskodás: börtönön innen és iskolán túl

Kutatásomban a bullyingot, más néven basáskodást vizsgáltam elítéltek körében. A basáskodás egy olyan agressziós forma, mely ártó szándékkal, rendszeresen irányul az egyén felé, és a felek között erőbeli különbségek vannak. Vizsgálatom fő célja az volt, hogy bizonyítsam, hogy mind a személy iskolai basáskodásban betöltött szerepe, mind a proaktív és reaktív agressziójának mértéke befolyással van arra, hogy később milyen szerepbe fog kerülni.
Módszer: Hatvan fővel egy rövid demográfiai kérdőívet és három papír-ceruza tesztet töltettünk ki, átlagéletkoruk 33,55 év. Az iskolai basáskodást retrospektív módon mértük, és a személyen belüli összefüggéseket vizsgáltuk. Ezen kívül az agresszió típusának felmérésére a Reaktív-Proaktív Agresszió Kérdőívet (RPAQ, Raine és mtsai, 2006), illetve az iskolai és a börtönbeli basáskodás felmérésére saját készítése kérdőíveket használtunk.
Eredmények: Az elemzés rámutatott arra, hogy a basáskodásban való aktív részvétel az életkor előrehaladtával csökkent (statisztika így: z = -0,5099; p = 0,01). A korábban betöltött szerepeket vizsgálva az elítéltek a basáskodásban leginkább a kívülálló szerepét töltötték be, de aki jelenleg basa szerepében van, az korábban is basa szerepben volt, és aki áldozat szerepben van, az áldozat volt már az iskolában is. Basáskodó áldozatot a börtönben nem találtunk. A változók közötti lineáris regresszió kimutatta, hogy a börtönbeli basa és áldozat szerepek kialakulását más-más tényezők befolyásolják. Ezek a független változók a basa esetében az iskolai basa szerep, proaktív agresszió, reaktív agresszió, börtönbe kerülések száma és első ítéletkor betöltött életévek voltak. Az áldozat esetében a független változó csak az iskolai áldozat szerep volt.
Következtetések: A kapott eredményeket a szakirodalom alapján értelmeztük: magas a bejósló ereje annak, hogy a személy basa vagy áldozat volt, arra nézve, hogy basa vagy áldozat lesz. Az eredmények a téma további kutatását indokolják.

